Alþjóðaflugmálastofnunin ætlar að rannsaka hvort Hvítrússar hafi brotið lög þegar þeir þvinguðu farþegaþotu Ryanair til að lenda í höfuðborginni Minsk. Tveir farþegar voru handteknir við komuna þangað.
Alþjóðaflugmálastofnunin ætlar að rannsaka hvort lög um flugumferð hafi verið brotin þegar Hvítrússar þvinguðu farþegaþotu Ryanair til að lenda í höfuðborginni Minsk þegar hún var á leið frá Grikklandi til Litáens á sunnudag. Við komuna þangað var þekktur stjórnarandstæðingur tekinn höndum.
Hlutverk Alþjóðaflugmálastofnunarinnar er meðal annars að stuðla að auknu flugöryggi. Ákveðið var að taka málið til rannsóknar eftir að utanríkisráðherrar sjö helstu iðnríkja heims skoruðu í gær á hana að taka til rannsóknar með hvaða hætti það gerðist að Hvítrússar skipuðu Ryanairþotunni að lenda á sunnudag. Í Minsk er fullyrt að upplýsingar hafi borist um að sprengja væri um borð. Það er dregið í efa, ekki síst í ljósi þess að tveir farþegar í þotunni, blaðamaðurinn og stjórnarandstæðingurinn Roman Protasevich og Sofia Sapega kærasta hans, voru handtekin við komuna til Minsk. Í framhaldi af þessu ákvað Evrópusambandið að herða refsiaðgerðir gegn Hvíta-Rússlandi, mælast til þess að hvítrússneskum flugvélum yrði bannað að fljúga í lofthelgi aðildarlandanna og að flugfélög frá ESB-ríkjum hættu að fljúga um hvítrússneska lofthelgi. Nokkur hafa þegar orðið við því. Þotum frá Austrian Airlines og Air France hefur verið meinað að fljúga til Moskvu eftir að þau tilkynntu um breytta flugleið. Talsmaður rússnesku stjórnarinnar sagði í dag að það væri ekki af pólitískum ástæðum heldur tæknilegum. Vladimír Pútín Rússlandsforseti hefur boðið Alexander Lukashenko, forseta Hvíta-Rússlands, til viðræðna í Sochi síðar í dag. Fundurinn er sagður eiga að sýna stuðning Rússa við Hvítrússa á táknrænan hátt vegna viðbragða vestrænna ríkja.
Alþjóðaflugmálastofnunin ætlar að rannsaka hvort Hvítrússar hafi brotið lög þegar þeir þvinguðu farþegaþotu Ryanair til að lenda í höfuðborginni Minsk. Tveir farþegar voru handteknir við komuna þangað.